98/301/YUTP: Yhteinen toiminta, 30 päivältä huhtikuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Montenegron hallituksen tukemisesta



Virallinen lehti nro L 138 , 09/05/1998 s. 0001 - 0002



YHTEINEN TOIMINTA, 30 päivältä huhtikuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Montenegron hallituksen tukemisesta (98/301/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan, ottaa huomioon Eurooppa-neuvoston 13 ja 14 päivänä joulukuuta 1996 Dublinissa tekemiin päätelmiin sisältyvät yleiset suuntaviivat, sekä katsoo, että Montenegron tasavallassa astui 15 päivänä tammikuuta 1998 virkaan uusi presidentti, Euroopan unioni tunnustaa, että maan hallitus tarvitsee kansainvälisen yhteisön täyden tuen poliittisten ja taloudellisten uudistusten jatkamiseen, neuvosto pani 27 päivänä huhtikuuta 1998 tyydytyksellä merkille presidentti Djukanovicin jatkuvan sitoutumisen Montenegron poliittiseen ja taloudelliseen uudistamiseen ja oli yhtä mieltä siitä, että Euroopan unionin olisi osoitettava selkeästi ja välittömästi tukensa uudistusprosessille sekä sopi 3 miljoonan ecun suuruisesta rahoitusapuna alkuvaiheessa annettavan määrän osoittamisesta Montenegron hallitukselle sen auttamiseksi maksamatta olevien sosiaaliavustusten suorittamisessa, neuvosto panee merkille Montenegron hallituksen aikomuksen suorittaa kyseiset sosiaaliavustukset mahdollisimman pian ja joka tapauksessa viimeistään 31 päivänä toukokuuta 1998, on tärkeää varmistaa kyseisen EU:n tuen asianmukainen esilläolo, ja unionin ulkoisten toimien yhteensopivuuden varmistamiseksi olisi erityisesti troikan 5 päivänä toukokuuta 1998 suorittaman vierailun yhteydessä harkittava Euroopan yhteisön lisätoimenpiteitä uudistusprosessin tukemiseksi esimerkiksi riippumattomien tiedotusvälineiden alalla, ON HYVÄKSYNYT TÄMÄN YHTEISEN TOIMINNAN: 1 artikla Tämän yhteisen toiminnan tarkoituksena on poikkeuksellisesti antaa Montenegron tasavallan uudelle hallitukselle pikaista lyhyen aikavälin apua. Unionin antaman avun tarkoituksena on auttaa Montenegron hallitusta jatkamaan taloudellista ja poliittista uudistusohjelmaansa. 2 artikla 1. Euroopan yhteisöjen vuoden 1998 yleiseen talousarvioon otetaan tätä tarkoitusta varten menona alkuvaiheessa 3 miljoonan ecun määrä. 2. Edellä 1 kohdassa tarkoitettua määrää hallinnoidaan talousarvioon sovellettavia Euroopan yhteisön menettelyjä ja sääntöjä noudattaen. 3. Edellä 1 kohdassa mainittu määrä annetaan välittömästi käytettäväksi tilille, jonka Montenegron hallitus on ilmoittanut. 3 artikla Puheenjohtajavaltio antaa neuvostolle selvityksen Montenegron hallituksen edistymisestä taloudellisen ja poliittisen uudistuksen toteuttamisessa. 4 artikla Neuvosto panee merkille, että komissio aikoo tämän yhteisen toiminnan tavoitteiden tukemiseksi tehdä tarpeen mukaan ehdotuksia Montenegron hallitusta tukevasta hankekohtaisesta avusta. 5 artikla Neuvosto rohkaisee kansainvälistä yhteisöä harkitsemaan tämän yhteisen toiminnan tavoitteita tukevaa avustustoimintaa. 6 artikla Tämä yhteinen toiminta tulee voimaan päivänä, jona se hyväksytään. Sitä sovelletaan 1 päivästä maaliskuuta 1998. 7 artikla Tämä yhteinen toiminta julkaistaan virallisessa lehdessä. Tehty Luxemburgissa 30 päivänä huhtikuuta 1998. Neuvoston puolesta T. JOWELL Puheenjohtaja